Summary: O Consello Europeo acepta finalmente incluír na modificación do FEMP as axudas ao marisqueo que quedaran fóra da proposta inicial da Comisión tras a presión de PSOE e BNG. Ciudadanos subliña que tamén contribuíu á mudanza de criterio.

O Consello Europeo aceptou finalmente incluír na modificación do Fondo Europeo Marítimo e de Pesca (FEMP) as axudas ao marisqueo que quedaran fóra da proposta inicial da Comisión. Así, o sector marisqueiro a pé galego, que ergueu a voz contra a súa exclusión, poderá finalmente acollerse ás axudas por cesamento de actividade previstas no plan de choque contra a crise do coronavirus aprobado pola Eurocámara. O Consello aceptou finalmente incluír na modificación do FEMP as axudas ao marisqueo que quedaran fóraO Consello atendeu así as demandas expresadas por europarlamentarios, en especial pola socialista Clara Aguilera, polo tamén socialista e galego Nicolás González Casares, e pola portavoz do BNG en Europa, Ana Miranda, a través do grupo Os Verdes-ALE. "A modificación do FEMP proposto polo comisario de Pesca Sinkevicius era a todas luces insuficiente", asegura González CasaresAsí, o Consello dá o visto e prace a que, do mesmo xeito que a frota pesqueira, o sector marisqueiro poida acollerse a axudas á paralización temporal da súa actividade. Agora, as mariscadoras que queiran acceder a estas axudas deberán acreditar 120 días de actividade nos anos naturais previos á data de solicitude de axudas, que terán un efecto retroactivo, desde o 1 de febreiro de 2020, e ata final de ano."A modificación do FEMP proposto polo comisario de Pesca Sinkevicius era a todas luces insuficiente", asegura González Casares. "O traballo levado a cabopolo Grupo Socialista na Comisión de Pesca conseguiu introducir cambios substanciais, principalmente que o sector marisqueiro a pé poida acceder ás axudas", engade. "Por un lado as profesionais destes sectores necesitan parar temporalmente para evitar a enfermidade, pero por outro o impacto deste parón na economía das familias lévaas a unha situación de extrema gravidade", explicou a nacionalista Ana Miranda, quen lembra que xa no período 2012-2013, -na anterior reforma do FEMP-, o BNG no Parlamento Europeo solicitou que o marisqueo fose unha das actividades subvencionables por estes fondos europeos.Desde o PSOE, González Casares destaca que o eu grupo conseguiu introducir outra emenda que permite o transvasamento de fondos entre as diferentes prioridades do FEMP, de maneira que se poderán reorientar ata un 10% do fondos destinados a medidas de control e recompilación de datos a outras necesidades derivadas da crise da Covid. "Trátase dunha emenda importantísima que defendín durante estes días", sinala quen asegura que concede aos Estados membros "maior liberdade para modificar os programas e concentrar fondos nas partidas dedicadas a mitigar o golpe económico que xa están a sufrir o sector". A caída da demanda de marisco, explican desde PSOE e BNG, provocou a redución drástica da actividade pesqueira, cando non a súa paralización, así como dos prezos.Dende Ciudadanos subliñan que o partido tamén realizou xestións neste mesmo sentido a través da súa representación no Parlamento Europeo, que se congratula pola mudanza. A súa candidata á Xunta, Beatriz Pino, considera en resposta a esta información de Praza.gal que non é "veraz e axustado á realidade" dar conta das xestións realizadas sen mencionar a C's.


Summary: O colectivo remite un comunicado defendendo que esa reunión "se realizou seguindo os protocolos sanitarios" e reivindican a súa "responsabilidade e compromiso". Consideran unha "estratexia pouco efectiva" sinalalos de maneira "pública".

A xerencia do Centro Hospitalario Universitario de Santiago (CHUS) recibiu un escrito realizado polo colectivo de médicos internos residentes que asistiron á cea do pasado 7 de decembro. Nel lamentan que se lles acuse de "irresponsábeis e de incumprir as normas e recomendacións vixentes". Afirman que "en ningún caso nos sentimos merecedores destas afirmacións; posto que, aínda que efectivamente a reunión si se celebrou o día 7 de decembro de 2021, a entrada ao devandito recinto foi precedida da correspondente comprobación do certificado Covid persoal, tal e como ditaba a normativa nese momento, con cumprimento da restrición de comensais por mesa, do aforamento do local, etc". Os protocolos vixentes No documento defenden que esa reunión se realizou "seguindo os protocolos sanitarios estabelecidos ao non haber restricións á posibilidade de realizar eventos públicos como congresos, vodas e reunións de calquera índole", posto que "nese momento non existían outras limitacións no ámbito da hostalaría", abundan no escrito. Rexeitan por "incoherente" que desde os postos de xestión "se anime a acudir ao centro de traballo e desempeñar labor asistencial a aqueles compañeiros considerados contactos estreitos de pacientes con PCR positiva; mentres que a sanitarios con estado epidemiolóxico a priori normal recoméndeselles evitar contacto fose do traballo cos mesmos compañeiros cos que comparten xornadas laborais e gardas". Contaxios na xornada laboral Neste sentido, teiman en que "non se pode afirmar que o aumento de contaxios tan só fose derivado da reunión citada, senón que podería ser xerado durante as xornadas laborais matutinas e de garda". Aseguran que "as condicións nas que traballamos, os despachos e as salas de descanso asignadas para cada servizo non cumpren nin se aproximan ás recomendacións indicadas polas autoridades sanitarias", expoñen. Tamén apuntan a "ámbitos externos ao círculo exclusivo dos residentes", como contactos familiares, ocasionais, entre outros, como posible orixe de contaxios. Contra a criminalización "Ao longo da pandemia os residentes demostramos a nosa responsabilidade e compromiso coa atención sanitaria, formando parte activa desta en todo momento, mesmo en ocasións asumindo un alto risco de contaxio persoal por cumprir co noso labor de protexer a saúde da poboación, sendo con frecuencia os primeiros en atender aos pacientes do sistema de saúde público", reivindican. Así, consideran "inxusto e desmedido" que os sinalen en público. "Criminalizar, e máis publicamente da maneira en que a que se está facendo, os actos levados a cabo polo persoal sanitario, cando se produciron en conformidade coa normativa e protocolos sanitarios vixente, desde o propio centro de traballo, xera en primeiro lugar, un aumento do descontento que vimos sufrindo desde o colectivo e o menosprezo xeral cara o noso traballo desde algunhas autoridades sanitarias; sentíndonos desamparados e sen protección pola súa banda, como en tantas outras ocasións", sosteñen. Ademais, consideran que "fomentar na poboación xeral unha sensación de desconfianza crecente cara á sanidade pública e os seus traballadores" supón "unha estratexia pouco efectiva e contraproducente se do que se trata é de superar a crise sanitaria o máis axiña posíbel". Con todo, no seu escrito, reiteran o seu "compromiso co sistema sanitario público e con cumprir con todas as medidas pertinentes" que, de acordo á situación epidemiolóxica, "preveñan o descontrol desta enfermidade". Así, resaltan a importancia da vacinación, "que é a mellor medida para evitar a expresión grave da Covid-19 e a sobrecarga do sistema sanitario".


Summary: En 2020 marcouse un novo récord de persoas desprazadas de maneira forzosa dentro do seu Estado, co que chegan a 55 millóns as persoas que viven permanentemente nesta situación.

Até finais de 2020, había no planeta 55 millóns de persoas vivindo como desprazadas de modo forzoso dentro dos seus Estados, 48 millóns como resultado de conflitos e violencia, e 7 millóns por desastres naturais, revelou no seu informe anual o Observatorio de Desprazamento Interno (IMDC) e o Consello Noruegués para Refuxiados (NRC). Para as persoas que se desprazan de forma forzada esta non é sempre unha situación transitoria. 20 millóns das persoas que viven permanentemente nesta situación son menores de 15 anos, mentres que 7,2 millóns de refuxiadas non chegan aos cinco anos. Os datos de persoas desprazadas internas duplica o de persoas que tiveron que abandonar forzadas os seus Estados, aproximadamente 26 millóns. Siria (6,6 millóns), a República Democrática do Congo (5,3 millóns), Colombia (4,9 millóns), Iemen (3,6 millóns) e Afganistán (3,5 millóns) suman case a metade das persoas desprazadas permanentes por mor da violencia en 59 territorios, mentres que Afganistán (1,1 millóns), India (929 mil) e Paquistán (806 mil) son os principais países con desprazadas e desprazados por desastres naturais. "É preocupante que estas cifran tan altas se rexistren no escenario da pandemia da Covid-19 cando as restricións de mobilidade obstaculizaron a recollida de datos e un menor número de persoas buscaron refuxios de emerxencia por medo á infección", sinalou Alexandra Bilak, directora do IDMC. Isto implica que cada segundo unha persoa é obrigada a deixar o seu fogar dentro do seu país. Para o xefe do NRC, Jan Egeland, estas cifras son "de grande impacto". Ano récord 2020 foi o ano da última década con máis novas desprazadas internas, 40,5 millóns de persoas en todo o mundo: 9,8 provocadas por conflitos e violencia e 30,7 millóns por desastres naturais. As organizacións estiman que o impacto económico dos desprazamentos internos está preto dos 17 mil millóns de euros, amais de destacar un aumento dos desprazamentos forzados por desastres naturais a raíz do cambio climático. Un 88,9% destes casos está motivado polos cambios no clima: aumentos das mareas, tormentas, lumes, corrementos de terra, aumento da temperatura ou das épocas de seca. O 11,1% restante corresponde a terremotos e volcáns.


Summary: A Fiscalía cifrou en 2.400 millóns a indemnización que debería receber Galiza polo sinistro do Prestige. Outros 2.000 millóns de euros deberian ir para o resto do Estado. Nunca Máisi cualifica de "irrisoria" a indemnización (equivalente aos danos) que lle correspondería ao noso país.

A Fiscalía cuantificou en 2.400 millóns de euros os danos, e consecuentemente, a indemnización á que tería direito Galiza. Ratificou esa cantidade, recollida nun informe pericial que pón prezo aos danos sobre a saúde da poboación das zonas afectadas e d@s voluntari@s, así como ás perdas dos nosos sectores produtivos. A plataforma cidadá rexeita tal cuantificación e considera que só pode facerse "desde unha perspectiva mercantilista" "Só desde unha perspectiva mercantilista poden cuantificarse os danos que supuxo o Prestige para Galiza". Xosé Sánchez, presidente da plataforma Nunca Máis, cualifica de "irrisoria" a cifra de 2.400 millóns de euros que corresponderían en indemnizacións ao noso País, pouco máis da metade do destinado ao conxunto do Estado español, segundo os dados que ratificou a Fiscalía no macroxuízo pola marea negra que se realiza na Audiencia provincial da Coruña desde o 16 de outubro de 2012. As cantidades aparecen recollidas no informe pericial que defendeu a profesora de Análise económica da USC María Loureiro, quen advertiu de que se trata dunha estimación á baixa e "moi conservadora", polo que se poderían incrementar substancialmente. Cómpre lembrar que a Xunta de Galiza chegara a pagar xa dous terzos do que custou limpar as praias. "A repercusión que tivo na Galiza é dificilmente cuantificábel", insiste Xosé Sánchez, subliñando a imposibilidade de porlle prezo ao impacto sobre a saúde da poboación das zonas afectadas e d@s traballador@s voluntari@s que participaron na limpeza das praias, para alén das perdas que soportaron os nosos sectores produtivos ligados ao mar. Porén, si que se lle puxo prezo: 5,5 millóns. No concreto, o Fondo internacional de indemnización de danos por contaminación de hidrocarburos (Fidac) tenlle entregado xa ao Estado español 114 millóns en concepto de compensacións ao sector pesqueiro, cuxas perdas están cuantificadas nos 400 millóns. Aqueloutras sufridas polo sector turístico e hostaleiro ascenderían aos 500 millóns, segundo as cifras achegadas durante o xuízo. A Fidac racanea: ve un informe "inchado" e cifras "desproporcionadas" A profesora Lorenzo recoñeceu que "é moi difícil de cuantificar o impacto sufrido por un territorio altamente dependente dun sector como a pesca" e insistíu en que todas as cifras poderían sufrir un incremento pois, por exemplo no relacionado coa saúde da poboación, transcorrido o tempo aínda están a se diagnosticar enfermidades relacionadas coa Marea Negra. Con todo, o avogado da Fidac, Mike Garteiz, cuestionou a metodoloxía empregada na elaboración do informe, considerando que as cifras reclamadas están "inchadas" e son "desproporcionadas". Namentres Lorenzo considerou as escasas achegas dos gobernos galego e español meras "axudas sociais", Garteiz considerou que estas cantidades deben descontarse do que se pagará finalmente en concepto de indemnizacións. As contas foron botadas a medio prazo, entre 2002 e 2006, pois "non hai base científica nin académica para estabelecer unha estimación a longo prazo". Xosé Sánchez explica por que non a hai: "o que lle interesaba a Madrid e a San Caetano era botar terra canto antes sobre o acontecido", negando todos os traballos de campo para analizar o impacto sobre a saúde e sobre a economía da Galiza que a plataforma Nunca Máis tiña reclamado e rexeitando a interposición dunha denuncia cperante o xulgado de instrución de Corcubión contra a clasificadora ABS --American bureau of shipping, que outorgou o certificado de bo estado ao Prestige. "Despois foron denunciar a Estados Unidos mais, como vai fallar un tribunal norteamericano a favor dunha terra que para eles está perdida na fin do Mundo?", cuestiona o presidente de Nunca Máis adiantando, máis unha vez, a impunidade que vai rezumar da sentenza do Prestige.


Summary: O Ministerio reflicte 65 novos casos detectados en Galicia mentres o acumulado de positivos reportados polo Sergas aumenta en 52 e as "curacións" soben máis do que diminúen os positivos activos. Un dos seis novos falecementos foi dunha persoa que vivira nunha residencia de maiores; do total de 563, 253 eran residentes nestes centros

Dende que, o pasado día 29, a Xunta introduciu dun golpe 3.552 "curacións" sen referencia temporal ningunha de persoas illadas a domicilio tras daren positivo polo coronavirus, a estatística que permitía observar a evolución da pandemia en Galicia rachou, irremediablemente. Os novos criterios inseridos pola Xunta nos últimos días tornaron ademais en incomparable a información fornecida directamente pola Consellería de Sanidade coa que publica o Ministerio de Sanidade, aínda que a fonte do Goberno central non é outra que a propia Xunta.O Ministerio reflicte 65 novos casos detectados en Galicia mentres o acumulado de positivos reportados polo Sergas aumenta en 52 e as "curacións" soben máis do que diminúen os positivos activosPartindo desta nebulosa xeral que paira sobre os datos galegos nos últimos días, a información deste domingo apunta a 65 novos casos positivos de coronavirus detectados en Galicia, segundo informa o Ministerio a partir dos datos da Xunta. Tamén sinala seis novos falecementos, ata un total de 563, dato que si cadra entre ambas fontes públicas. Unha das persoas falecidas vivira nunha residencia de maiores, aínda que non é posible coñecer en cal porque o seu pasamento produciuse nun hospital ou nunha residencia integrada -os centros habilitados polo Goberno galego para persoas anciás que contraeron a covid-19. Do total de 563 falecementos, 253 eran persoas que viviran nestes centros [A suma masiva de "curacións" racha a estatística de referencia para coñecer a evolución do coronavirus en Galicia]Mentres, o indicador de positivos activos -referencia para coñecer a evolución da pandemia en Galicia ata o pasado día 28- segue a diminuír mentres o de "curacións" -que substituíu esta semana ao de "altas" hospitalarias- continúa a aumentar en maior medida. Desta volta, o Sergas informa de 3.187 positivos activos, un 1,48% menos que un día antes, e dun total de 6.075 "curacións" -un 1,57% máis-. As probas PCR realizadas en Galicia chegan a 103.116, o que supón sumar 2.080 con relación ao día previo, o menor número de probas nun día dende o pasado día 21.Un dos seis novos falecementos foi dunha persoa que vivira nunha residencia de maiores; do total de 563, 253 eran residentes nestes centrosEstas cifras, xunto ás dos falecementos, deixarían o total de casos acumulados de coronavirus en Galicia en 9.825. Son 52 máis que un día antes, pero dende a ruptura da serie e coa introdución dos novos criterios, non é posible afirmar que se trate de casos "novos" do último día e o número non cadra cos 65 "novos" que reflicte a estatística do Ministerio. En calquera caso, a ausencia dunha serie pública completa divulgada polo Sergas fai inútil calquera comparación cos datos previos ao día 28 para coñecer a evolución do virus no país. [Feijóo atribúe o cambio nos datos que racha a estatística galega do coronavirus á vontade de "cumprir o protocolo do Ministerio"]As novas cifras de hospitalización seguen baixandoO Ministerio dá conta de 5 novas hospitalizacións en Galicia mentres o global de persoas ingresadas volve baixar, segundo o Sergas, quedando nun total de 291; 36 delas na UCICoa introdución dos novos criterios acelerou tamén notablemente a baixada nas cifras de hospitalización a causa do coronavirus. O descenso notificado polo Sergas para este 3 de maio é, non obstante, máis moderado que o de días previos. Son 7 persoas hospitalizadas menos con positivos da covid-19, segundo Sanidade: un total de 291 que supoñen un descenso do 2,3%. Non obstante, a estatística do Ministerio sinala que nas últimas vinte e catro horas foron contabilizadas en Galicia 5 novas hospitalizacións, dúas delas na UCI.Os indicadores de prevalencia dos hospitais -a foto fixa, non o dato acumulado- que manexa o Sergas indican que este 3 de maio as persoas na UCI a causa do coronavirus son 36. É unha menos que un día antes, pero dado que o Ministerio reflicte que hai 2 ingresos novos en coidados intensivos, realmente teríanse producido tres saídas e dúas entradas. Nas unidades ordinarias de hospitalización -en planta- as persoas ingresadas por esta razón serían agora 255, seis menos que no día anterior.No que atinxe ás persoas con positivos en coronavirus que seguen en illamento domiciliario, a cifra que ofrece o Sergas este 3 de maio é de 2.896. Trataríase dun descenso dun 1,40% con relación á xornada anterior.Lixeiro aumento de positivos activos en Vigo, descenso nas demais áreasA liña descendente de Ourense dende a introdución dos cambios no cómputo non impide, de momento, que siga a ser a área con maior incidencia do virus en GaliciaPor áreas sanitarias, e sempre coa limitación de ser imposible realizar comparacións cos datos previos ao día 29, a información de Sanidade para este 3 de maio sinala a de Vigo como a única na que aumenta o total de positivos activos, con cinco máis, pasando a ser a que ten máis en termos absolutos, aínda que con só dous máis que a área da Coruña.As demais áreas sanitarias ven diminuír o número de positivos activos. Tamén a de Ourense, que dende a introdución masiva de curacións e as demais mudanzas no cómputo está nunha liña claramente descendente. Esta liña descendente non impide, así e todo, que en termos de incidencia -casos activos por cada 100.000 habitantes- a área ourensá siga moi por riba do resto de áreas e supere con claridade a media galega.


Doble xornada informativa realizaba o GALP Costa Sostible a pasada semana. Aproveitando a apertura do prazo de inscrición para a campaña de axudas 2019, o Grupo de Acción Local de Pesca do sur da bisbarra (dende Fisterra ata Porto do Son) artellaba o pasado xoves unha xornada en Noia adicada ao turismo e a pesca. A cita servíu para animar a 45 potenciais emprendedores, presentes no acto, a lanzarse cunha iniciativa empresarial que poida ademais contar co apoio de entidades como o propio GALP. Foron 4 casos de éxito importables á nosa zona os que demostraron que se pode emprender no mar. Miquel Martí, director de Espai del Peix (Girona), Hermelinda Pedroso directora de ALBAOLA – Factoría Marítima Vasca, Miguel Ángel Luis Ravelo, director de marketing e persoal do MERCADO LA RECOVA, de Nuestra Señora de Africa – Santa Cruz de Tenerife, Marta Reinares Gómez, directora da Residencia Campos Romanos contaron as súas experiencias exitosas. Xornada de marcas Xa o sábado 16, 6 interesantes relatorios trataron a importancia e as posibilidades das Marcas Colectivas Ligadas ao Territorio. Os ponentes de "Berberecho de Noia", a Marca "Pulpo de Lonja" e a marca "Azul de Portosín, analizaron diversos aspectos (problemática de desenvolvemento, aspectos de comercialización, erros habituais, importancia da comunicación…). Máis información O GALP abre un mes de prazo para a solicitude de axudas de proxectos relacionados co mar.


Summary: O opositor, Guillermo Lasso, fala de "manipulación" e négase a recoñecer os resultados.

Co 97% dos votos escrutados, o Consello nacional electoral (CNE) de Ecuador sinalou que o candidato Lenín Moreno foi po vencedor da segunda volta dos comicios ecuatorianos, ao obter o 51% dos sufraxios polo 49% do seu opositor, o banqueiro Guillermo Lasso. Lasso negouse a recoñecer os resultados e afirma que se Moreno toma posesión do cargo este será un "goberno ilexítimo". Para o líder do Movemento Creo-Suma e ex-presidente do Banco de Guayaquil, hobo manipulación de actas que influíron nos resultados. Porén, ningún organismo avalou tal denuncia. O ex-vicepresidente con Rafael Correa e novo presidente Lenín Moreno afirmou, unha vez coñecidos os resultados, que "serei o presidente de todos". Durante a noite, seguidores de Lasso provocaron diversos incidentes e concentráronse perto do CNE na capital aos berros de "Fraude, Fraude". Ao mesmo tempo,, en varios barrios próximos, centos de persoas festexaban a vitoria de Lenín Maduro mentres bailaban e cantaban "Chora, banqueiro, chora". Na primeira volta Lenín Moreno ficou a décimas de chegar 40% dos votos, o que lle daría a vitoria automática sen necesidade de segunda volta. Lasso logrou o 28%.


Summary: Suma 90 días na xornada con menor seguimento e coas centrais que manteñen o apoio ao paro debatendo sobre a posibilidade de suspendelo. A suspensión "temporal" é a opción maioritariamente apoiada nas asembleas abertas convocadas este luns.

A folga do persoal da Administración de Xustiza en Galicia cumpre este luns tres meses. 90 días de paro indefinido, con máis de 20.000 xuízos suspendidos, milleiros de trámites adiados e millóns de euros perdidos polos traballadores que o secundan nas súas nóminas. O conflito afronta a súa semana clave, cos sindicatos divididos pero sabedores, ao igual que a Xunta, que a corda non dá moito máis. Á espera, ambas partes, dunha negociación definitiva, STAJ e CUT, debateron xa en asembleas abertas cos traballadores suspender a folga, ao igual que máis tarde facían CIG e USO cos seus afiliados. O Goberno galego está disposto a retomar as conversas se finalmente a suspensión chega, aínda que para pórlle o ramo ao conflito de vez e nun foro no que estean presente todas as centrais. A opción maioritaria entre o funcionariado consultado é a "interrupción temporal" do paro, aínda que mantendo o "conflito aberto" até acadar unha solución. O presidente do comité de folga convoca o resto de centrais este martes para decidir se se suspende a folga Todo acelérase nesta efeméride, na que varias cidades galegas acolleron ante as sedes da Xunta concentracións de apoio e solidariedade coa folga, histórica xa polos días que acumula, máis aínda ao producirse no sector público. Pero tamén este luns, Julio Bouza, presidente do comité de folga e representante do sindicato maioritario, SPJ-USO, convocou o resto de centrais a unha reunión en Ourense o martes para deixar claro que organizacións forman parte do devandito comité, así como a posibilidade de suspender, desconvocar ou continuar a folga. De ter en conta as consultas levadas a cabo entre traballadores nalgunhas sedes xudiciais, a "interrupción temporal" é a opción máis probable, aínda que fontes do comité insisten en que "o conflito continúa". "Precisamos coller folgos en todos os sentidos, tamén no enconómico", asumen, á espera da reunión clave que intentará forzar a negociación definitiva. A folga cumpre tres meses cos sindicatos divididos e sabedores, ao igual que a Xunta, que a corda non dá moito máis A día de hoxe, o seguimento da folga está no seu "mínimo histórico", como destaca a Xunta, desde que comezara naquel lonxano 7 de febreiro. Mantén algo máis de 300 persoas sen acudir ao seu posto de traballo, ademais dos 775 que cumpren cos servizos mínimos nun cadro de persoal duns 2.700. As diferenzas sindicais son clave, logo de que a forte unidade que se mantiña saltase polos aires o pasado 26 de abril, cando catro das centrais no comité de folga (SPJ-USO, UGT, CSIF e CCOO, que supoñen o 60% da representación) aceptaron por separado a proposta da Xunta, negociada e descuberta polo vicepresidente Alfonso Rueda unha semana antes. Alternativas na Xustiza-CUT, CIG e STAJ rexeitaron con rotundidade o acordo. Os catro sindicatos convocaron unha consulta entre o persoal para avalar o pacto que parecía rematar co conflito, pero o non gañou nunhas votacións tensas, con acusacións de "traidores" e "vendidos" por parte das tres centrais que o rexeitaban. O resultado sorprendeu e colleu co pé cambiado a Xunta e o proceso rachou coa sintonía sindical. A unidade sindical rachou tras o pacto dunha parte coa Xunta, pero o 'non' do persoal ao acordo colleu por sorpresa a Xunta Unha semana despois da consulta, o sindicato maioritario no sector da Xustiza --SPJ-USO-- uniuse aos tres que rexeitaban o acordo, lexitimou a consulta e reclamou unha proposta unitaria para levar de novo á mesa da Xunta. A "nova maioría sindical" supón o 65% da representación dos traballadores e conta, a través da CUT, coas dúas centrais maioritarias. Ofreceron suspender a folga de volverse ás negociacións, pero o Executivo xa non recoñece o comité e esixe negociar con todas as centrais. Ao tempo, CCOO --o sindicato con menor representación-- acordou coa súa militancia a "reincorporación ao traballo" e abandonou o comité de folga. Tamén instou a resolver o conflito nunha mesa sectorial, ao igual que UGT, que insistiu en reclamar as desculpas dos outros sindicatos pola súa acusación de traizón. O CSIF pide mediación e advirte da súa independencia para negociar. No fondo, os tres están xa descolgados dun paro que pode estar vivindo as súas últimas horas. USO uniuse aos sindicatos que rexeitan o acordo coa Xunta, que xa non recoñece o comité de folga e pide negociar con todas as centrais A opción da mesa sectorial é probable ante a actitude da Xunta, que insiste en negociar cun foro no que estean presentes todos os sindicatos. Rueda xa non recoñece un comité de folga "diminuído" e pon como base para o acordo a proposta que fora aceptada polos catro sindicatos. Malia as súas continuas apelacións nos tres meses de conflito á imposibilidade da Administración de incrementar o complemento autonómico, o Goberno acordou finalmente unha suba de 140 euros máis ao mes para os forenses, 135 para os xestores, 127 para tramitadores e 122 para auxilios, aplicables en tres anos, cun 50% deste incremento neste 2018, o 30% en 2019 e outro 20% en 2020. A cláusula de revisión e o plan de recuperación dos cartos descontados durante a folga son agora os atrancos que evitan o acordo CUT, CIG e STAJ insistiron nos 140 euros liñais para todas as categorías, aínda que xa non é esta suba salarial o principal atranco. Tampouco as reivindicacións sobre baixas incentivadas, substitucións a igual salario para todos os traballadores, a consolidación de emprego coa creación de 36 prazas adicionais ou a paralización parcial da amortización de emprego, conquistas todas logradas tras a presión da folga. O conflito agora está no plan de recuperación dos cartos descontados aos traballadores durante a folga. Os catro sindicatos que suman a maioría optan por un proceso que inclúa nestas horas extras as persoas que levaron a cabo o paro, algo que a Xunta considera innegociable e mesmo ilegal. Tamén na cláusula de revisión, que garante que o soldo do persoal non baixe da media do conxunto de territorios do Estado pero que reclaman que asegure un cuarto posto que a Administración tampouco asegura. No fondo, tamén, a tensión acumulada durante un conflito no que fontes do persoal asumen que a actitude "prepotente" da Xunta e discursos "provocadores" como os de Feijóo foron algúns dos principais factores que aumentaron a resistencia do persoal, agora danada polas diferenzas sindicais, o cansazo e a perda salarial. Mentres, fiscais e xuíces --agora mobilizados-- apoiaron as reivindicacións dos traballadores e instaron a negociar ao Goberno galego, a quen acusaron de querer dilatar o proceso para desgastar o funcionariado. Logo de tres meses, esta semella a semana definitiva e a última. A suspensión ou "interrupción temporal" da folga este martes é o máis probable.


Summary: "Literatura Infantil e educação literária. Vozes centenárias que abriram caminhos" é o título sobre o que este ano se articulam os 26ª Encontros Luso-Galaico-Sul Americanos do Livro Infantil e Juvenil, que têm lugar os dias 15 e 16 de janeiro de maneira vitual. A atualidade de figuras transcendentais como Clarice Lispector, José Mauro de Vasconcelos ou Sidónio Muralha partilhará espaço com os pioneiros da Literatura Infantil e Juvenil na Galiza, na escrita e na ilustração, vencelhados ao trabalho da revista 'Nós'.

Nas jornadas desta sexta feira e do sábado vai ter lugar a 26ª edição dos Encontros Luso-Galaico-Sul Americanos do Livro Infantil e Juvenil. Desta volta, serão em linha por causa da atual situação sanitária e versarão sobre a tópica "Literatura Infantil e educação literária. Vozes centenárias que abriram caminhos". As inscrições ainda estão abertas até amanhã na web do congresso.Organizados pela rede temática Lijmi (Literaturas Infantis e Juvenis do Marco Ibérico e Iberoamericano) e pelo grupo IEL-C (Investigação em Estudos Literários e Culturais) do Centro de Investigação e Inovação em Educação da Escola Superior de Educação do Porto, reúnem investigadoras e investigadores de quatro países: Portugal, Galiza, Brasil e México. As suas reflecções centram-se na relevância de escritores, obras ou movimentos com 100 anos para evidenciar a atualidade e juventude das suas produções para crianças e jovens, bem como o seu papel essencial na educação literária. Assim acontece com Sidónio Muralha, Mário Castrim, Clarice Lispector, José Mauro de Vasconcelos, Maria Enriqueta Camarillo ou Berta Von Glümer. A participação galega vai pôr o foco na revista Nós e a intelectualidade vencelhada a ela. Armando Requeixo e Marta Neira, do Centro Ramón Piñeiro para a Investigación em Humanidades, introduzem este tema na sua comunicação, com a interação da irmandade luso-galega no ponto de mira. Isto leva-os a se ocupar, com uma exposição adaptada ao público não necessariamente familiarizado com a história da Galiza, do universo Nós e as conexões com o mundo luso. Após uma contextualização, Neira detalha a esta cabeceira que divulgarão "autores fundacionais" como são na narrativa Camilo Díaz Baliño, Evaristo Correa Calderón e Xosé Filgueira Valverde, ou Álvaro de las Casas no eido dramático. Dada a escassa presença do formato libro na época, ocuparão-se também de peças recolhidas em publicações periódicas como a própria revista Nós ou A Nosa Terra, por exemplo na secção "Cousas para nenos" deste último. A influência da revista 'Nós' nas ilustrações da LIJ Doutra banda, outra das achegas do Centro Ramón Piñeiro vem da mão de Carmen Franco e Xavier Cabo, que atenderam outro dos aspetos fundamentais, não sempre abondo reconhecidos, na LIJ: o da ilustração. A sua investigação elabora "uma análise dos paratextos da revista Nós", explica Franco em conversa com Nós Diario. Atendem assim os símbolos que acostumam aparecer, que têm uma ligação com a reivindicação nacionalista do grupo responsável da publicação. Aparece deste modo "a ideia oficial de país" com a que se trabalhava no momento, que se relaciona com a obra do pintor ferrolão Fernando Álvarez de Sotomayor. As imagens que ilustram os artigos, os colofões ou as letras capitais, às que se sumam os estilos das publicidades (as mais habituais, as de Augas de Mondariz), configuram esa "linha visual moi estável" que caracteriza a revista, que teve após os primeiros números a mesma capa, com mínimas variações. Estes desenhos têm pegada nos ilustradores pioneiros da LIJ galega, pois são principalmente os mesmos autores. Franco refire obras canónicas como o trabalho de Díaz Baliño en Conto de guerra (1928) ou as ilustrações que acompanham Margarida a da sorrisa de aurora (1927), de Correa Calderón. Apresentação de obras Dentro da programação também se apresentam uma série de publicações científicas na área da LIJ. Nas que partem de estudos galegos, atopamos Camiño e peregrinacións na LIX (Compostela no horizonte), que Neira coordena junto a Blanca-Ana Roig Rechou e Isabel Soto. Diálogo fundamental Neira comenta o enriquecimento que supõem para a investigação estes encontros, ao pôr em contacto diferentes identidades. Aliás, considera uma oportunidade fundamental para "espalhar polo mundo o que é a nossa cultura". Igualmente, Franco coloca esta cita como uma das datas que marcam metas de trabalho, um ponto de referência para o desenvolvimento dos estudos da LIJ galega. À partilha de experiências arredor dum tema comum que muda cada ano, suma-se a publicação posterior do resumo das diferentes achegas.


Summary: Besteiro acode a un suposto acordo da dirección do partido para rexeitar un debate público namentres Vázquez busca observadores para velar pola transparencia da elección ante o apoio do aparato ao seu opoñente.

Empeza a campaña electoral para as primarias consultivas que elixirán ao novo secretario xeral do PSOE en Galiza. E non con boa avinza. Co presidente da Deputación de Lugo, Xosé Ramón Gómez Besteiro -gran favorito- e o alcalde da Illa de Arousa, Manel Vázquez, como candidatos, semella que non haberá un debate público entre ambos os dous, a pesar de que @s socialistas teñen convertido a esixencia deste tipo de acto en calquera cita ante as urnas nunha das súas habituais demandas. Vázquez semella interesado en que se celebre, o que lle permitiría obter visibilidade entre a militancia, pero Besteiro descarta esa opción xa que a súa contorna afirma que dende a dirección xa se tratou o tema e se decidiu evitalo para non ofrecer unha imaxe de división. Por outra banda, Vázquez está a solicitar por carta "voluntarios" que exerzan como "observadores" o día da tamén chamada "consulta á militancia", algo ao que renunciou Gómez Besteiro. Vázquez di "fiarse" pero quere "as máximas garantías", decisión complicada de desligar de que o seu opoñente sexa o claro favorito de todo o aparato socialista, coa dúbida do aínda secretario xeral Pachi Vázquez.


Summary: O aínda presidente da Xunta, que segue sen confirmar cando dimitirá, actúa xa como líder da oposición.

O presidente do Goberno español, Pedro Sánchez, e o aínda presidente da Xunta, Alberto Núñez Feixoo, mantiveron nesta quinta feira o primeiro encontro desde que o galego foi escollido presidente estatal do Partido Popular (PP). O encontro, que tivo unha duración de tres horas aproximadamente, decorreu de forma "moi cordial", segundo apuntou Feixoo, que xa exerce como líder da oposición, a pesar de non ter dimitido como presidente do Goberno galego. Durante a reunión, na que abordaron os temas de actualidade que afectan ao Estado español, non chegaron a ningún acordo, segundo comentou o presidente do PP. O encontro prodúcese após a reunión entre Feixoo e Felipe VI decorrida onte, e a cea que Sánchez manterá con Mohamed VI, rei de Marrocos, esta noite. Precisamente, ao remate da reunión, o presidente do Goberno español colleu un avión con destino Rabat. Poder xudicial e economía O presidente do Goberno español trasladou a Feixoo a necesidade de retomar a renovación do Consello Xeral do Poder Xudicial (CXPX), organismo que leva 'caducado'. Antes da reunión, o ministro de Presidencia, Félix Bolaños, afirmou na Cadena Ser que o Executivo "agarda que se recuperen consensos básicos que nunca se deberon abandonar". Pola súa parte, Feixoo centrouse nas medidas económicas que vai adoptar o Goberno para paliar o efecto da suba dos prezos. Nunha comparecencia posterior ao encontro, o presidente do PP sinalou que non chegou a ningún acordo para modificar o plan contra a suba de prezos que presentou a pasada semana o Executivo estatal.


Summary: O candidato socialista obtén o 51,6% dos votos fronte ao 48,4% de Sarkozy, segundo os primeiros datos oficiais. En Grecia, duro golpe para os partidos tradicionais. A coalición de esquerdas superaría os socialdemócratas do PASOK.

Hollande gañou. A socialdemocracia esperta en Francia. Cando está a piques de rematar o escrutinio, o candidato socialista é o claro vencedor das presidenciais cun 51,6% dos votos, fronte ao 48,4% do presidente saínte, Nicolas Sarkozy, con máis dun 81% de participación. A vitoria do candidato da esquerda abre unha nova etapa política (e pode que económica) no país galo e na Unión Europea. "É un novo punto de partida para Europa", di o vencedor. "Este é un novo punto de partida para Europa; a austeridade non pode ser unha fatalidade", di Hollande "A austeridade non pode ser unha fatalidade; manteremos o Estado de Benestar", dixo na súa primeira declaración Hollande, deixando claro o seu rexeitamento ás duras políticas de control do déficit instauradas pola dereita en toda Europa e dirixidas desde Alemaña. O futuro presidente aposta polo crecemento e polas políticas sociais e anuncia "un novo punto de partida" na UE. A vitoria do socialista suporá o final do liderado do denominado tandem Merkozy e abre unha lixeira esperanza entre os sectores políticos e sociais que se amosan claramente en contra das esixentes medidas de austeridade, responsables do empeoramento en boa parte da Eurozona da grave recesión económica. O resultado supón tamén a derrota das ideas cada vez máis extremistas de Sarkozy, que intentou gañar o electorado da extrema dereita asumindo moitos dos postulados da Fronte Nacional de Marine Le Pen. Grecia: derrumbe dos partidos tradicionais e novo panorama político Pola súa banda, en Grecia, os partidos tradicionais gregos, os socialistas do Pasok e a conservadora Nova Democracia, sufriron un duro golpe nas eleccións xerais. Con algo máis do 62% dos votos escrutados, ND gaña as eleccións con pouco máis do 20% dos votos e o Pasok pasa a ser a terceira forza política cun apoio por debaixo do 14% (en 2009, ND e Pasok acadaran conxuntamente o 78% dos sufraxios). Os resultados, que se poden seguir aquí, supoñen un cambio profundo na política grega: a coalición de esquerdas Syriza, radicalmente oposta ás medidas de rescate ditadas pola troika, pasa a ser a segunda forza política do país, con máis do 16% dos votos e, nun sinal de crecente polarización, o partido neonazi Alba Dourada entra no Parlamento con case un 7% dos votos. Tamén obteñen representación Gregos Independentes (dereita nacionalista), os comunistas do KKE e a Esquerda Democrática (escisión de Syriza, máis moderada e pro-UE). A maioría no Parlamento grego -do que fican fóra os ecoloxistas e a dereita relixiosa Laos- está en 151 escanos e até última hora non será posible determinar se ND e Pasok superan conxuntamente esa barreira: con todo, tras o fortísimo descenso experimentado, non é seguro que o Pasok continúe na liña de constituír gobernos social-conservadores. O líder do ND, Sámaras, xa tendeu a man para un goberno de unidade nacional xunto ao PASOK, mentres que a coalición de esquerdas Syriza aposta por unha unión das forzas progresistas para "plantar cara aos recortes". Serbia: haberá maioría de esquerdas no novo Parlamento En Serbia, onde tamén se celebraron hoxe eleccións presidenciais e parlamentarias, semella claro xa quen loitarán na segunda volta o vindeiro 20 de maio: serán o presidente saínte e candidato preferido polos líderes ocidentais, Boris Tadic, e o nacionalista Tomislav Nikolic. Segundo as estimacións do organismo independente que controla o desenvolvemento das eleccións, Tadic obtivo o 26,8% dos votos contra o 25,6% do seu opoñente. Canto ás eleccións parlamentarias, aínda non hai resultados definitivos, mais o líder do partido progresista (SNS) xa declarou a súa vitoria. Segundo as cifras parciais divulgadas a última hora da noite, as forzas máis votadas serían o SNS, que obtería un 24,7% dos votos, o Partido Demócrata (dereita) co 23,2% e o Partido Socialista co 16,6%. Un dos datos máis destacables desta votación é que non se rexistraron incidentes e que os serbios de Kosovo puideron exercer o dereito ao voto en 90 colexios electorais instalados nese territorio.


Summary: Ás retencións típicas dunha sexta feira ao rematar a xornada laboral súmanse as do fluxo de vehículos de madrileños que machan ás súas segundas residencias.

Aos miles de madrileños e madrileñas que esta sexta feira saen dos seus traballos para se dirixir ás súas moradas en cidades e vilas da contorna, únense os miles que decidiron pasar a fin de semana fóra de Madrid antes do 'peche' desta. Así o están a informar diferentes televisións e medios dixitais. Hoxe ás 22.00 horas entran en vigor as restricións que impiden saír da cidade sen motivo que o xustifique e moitos apuran as súas saídas en tren e na estrada con dirección a segundas residencias. Madrid leva desde o inicio da pandemia cuns rexistros de coronavirus superiores ao resto do Estado, o que nestes meses xerou inquedanza e preocupación en diferentes territorios, entre eles Galiza, pola chegada de visitantes con destino ás súas segundas residencia e o risco de extensión do virus. Recentemente, a Xunta de Andalucía anunciaba que ía "monotorizar" as segundas residencias de madrileños nese territorio, o que lle valeu acusacións de "madrileñofobia".


Summary: O pleno do Parlamento galego viviu unha xornada centrada na problemática das residencias. Desde Política Social apuntanban a un "pacto" coa oposición mentres se rexeitaba a proposta do BNG de levar á Cámara os expedientes abertos a estes centros.

A conselleira de Política Social, Fabiola García, no marco da súa comparecencia no Parlamento galego a petición propia para explicar as liñas estratéxicas do seu departamento, lanzou unha oferta de "pacto" aos grupos políticos para un novo modelo de residencias na Galiza e a futura lei de impulso demográfico. No mesmo pleno desta terza feira, 20 de outubro, os votos contrarios do PPdeG serviron para rexeitar unha iniciativa do BNG que instaba á Xunta a remitir á Cámara os 32 expedientes abertos a residencias de maiores en inspeccións realizadas pola Consellería de Política Social. A deputada nacionalista Olalla Rodil solicitou ao Goberno galego a remisión de toda a documentación correspondente a estes expedientes e criticou que o Executivo autonómico "non facilite datos desagregados" por "estar máis cómodo na opacidade que na transparencia". A deputada nacionalista, tras volver criticar que o PP rexeitase investigar nunha comisión parlamentaria o sucedido nestes centros, propuxo ampliar os cribados que se están levando a cabo de forma que non se limiten ás residencias e que tamén inclúan aos centros de menores e a todo o persoal do Servizo de Axuda non Fogar (SAF). Investigación na Comisión Europea A Comisión Europea iniciará unha investigación preliminar sobre a situación das residencias de maiores privadas situadas na Galiza durante a pandemia despois de que Esquerda Unida (EU) a denunciase. En concreto, a formación dirixiuse á Comisión de Peticións da Eurocámara para solicitar que se investigasen "a falta de medios e a vulneración dos dereitos das persoas de idade avanzada" en residencias galegas. Tamén pediu que se abordase "a súa discriminación na asistencia sanitaria" durante o estado de alarma. o BNG en Europa, Ana Miranda, informou de que presentará unha denuncia na Comisión de Peticións da Eurocámara sobre a situación das residencias de maiores durante a pandemia.


Summary: Rosana Pérez substituirá no Congreso dos Deputados a Francisco Jorquera, que este mércores presenta a súa renuncia como deputado na Cámara para poder centrarse na carreira cara ao 21-O. A que fora voceira do BNG na Pobra afronta o cargo "con moita ilusión, pero con moitísima responsabilidade".

O candidato do BNG á presidencia da Xunta, Francisco Jorquera, presentará este mércores a súa renuncia como deputado no Congreso para poder centrarse así na carreira cara aos comicios autonómicos do 21 de outubro. O seu posto será ocupado por Rosana Pérez, até o de agora concelleira e portavoz do BNG na Pobra e membro da Executiva do Bloque. Na política desde os 17 anos, afronta o reto "con moita ilusión e moitísima responsabilidade" e coa idea de seguir o camiño que marcaron os seus predecesores nacionalistas no Congreso, poñendo todos os problemas do país enriba da mesa, malia que recoñece que "toda a vida política e social está tinguida polo monotema da crise". Nos vindeiros días, decidirase se é ela ou Olaia Fernández Davila a voceira da fronte nacionalista en Madrid. Como afronta este novo reto na súa carreira política? Afróntoa con moita ilusión, pero sobre todo con moitísima responsabilidade, cunha responsabilidade enorme. e tamén, tendo en conta o bo traballo que teñen feito os meus precursores, desde Olaia Fernández Davila até Francisco Jorquera, pasando por todos os demais que representaron o BNG no Congreso dos Deputados. "Francisco Jorquera deixa o listón moi alto; é louvado dentro do Congreso, pero tamén fóra polo seu rigor e coherencia" Francisco Jorquera é un deputado moi recoñecido entre os parlamentarios do Congreso, déixalle o listón alto? Deixa o listón alto, moi alto. Por iso afronto con respecto unha responsabilidade, tendo en conta que é un salto cuantitativo e que tendo presente tamén todo o feito polos meus compañeiros. Francisco Jorquera non é só un político e persoa louvado dentro do Congreso, senón tamén fóra polos compañeiros que sabemos do seu rigor, da súa seriedade e da súa coherencia. Sexa quen for a voceira, o BNG terá como portavoz no Congreso por primeira vez unha muller. Afortunadamente, as mulleres imos situándonos nos sitios que desde sempre nos corresponderían. Agora vaise dar esa circunstancia e eu alégrome de que así ocorra. Nun Congreso con maioría absoluta, nunha terrible crise económica, con recortes e axustes... As cousas non semellan fáciles para deixarse oír. No noso caso, cun grupo mixto ben numeroso nesta lexislatura, as cousas, obviamente, non nos son fáciles. A miña intención é seguir os pasos que se levaban até o de agora por parte do BNG, é dicir, poñer enriba da mesa os problemas do país unha e outra vez e tantas veces como sexa necesario para que se teñan en consideración ou se lles queira dar solución. "É difícil levar a un primeiro plano outros temas porque toda a vida política e social está tinguida polo monotema que é a crise" A crise económica leva por diante moitas outras reivindicacións, como o AVE, por exemplo, que semella esquecido no Congreso cando hai só uns meses era un tema recorrente... É verdade que é difícil levar a un primeiro plano outros temas porque toda a vida política e social está tinguida polo monotema que é a crise. Da crise deriváronse outras cuesitóns como poden ser problemas de financiamento ou como o propio AVE galego. Pero imos seguir insistitndo noutros temas bandeira do BNG, como a mellora dos camiños de ferro dentro do país, que foron unha reivindicación histórica no Bloque. Insistiremos, aínda que os problemas derivados da crise son fundamentais. Moi proximamente, por exemplo, é probable que teñamos que asistir a outro rescate e isto cobrará relevancia, sen quitarlle importancia a outras cuestións claves para o país. Manterá o BNG a mesma estratexia de alianzas cos grupos minoritarios? Esixe a crise a unidade de acción con outros grupos de esquerdas? Seguimos a mesma liña marcada, pero no BNG temos a nosa propia postura en todos os temas. Levamos nesta lexislatura poñendo enriba da mesa a improtancia que para Galiza teñen recortes brutais que se están a producir en sanidade, no ensino ou as que se presumen nas pensións. E seguiremos insistindo e procurando facer todo o que estea na nosa man para evitar as terribles consecuencias que traen estes axustes. Tamén terá que preparar numerosos debates sobre independentismo, soberanía e maior poder competencial... Con claridade no BNG fomos, por dicilo claramente, os únicos que no noso país plantexamos que, e agora máis que nunca, sen soberanía política e fiscal, Galiza ten moi difícil sobrevivir coas políticas que se levan a cabo desde Madrid e Bruxelas. Estamos nunha situación de emerxencia nacional que require un cambio de políticas. En Galiza non imos ter unha liberdade plena ata que teñamos unha liberdade fiscal, unha Axencia Tributaria propia, unhas competencias fiscais propias e desde logo unha soberanía fiscal. "En Galiza non teremos liberdade plena até que non teñamos soberanía fiscal" Este é o cargo que asume con máis responsabilidade? Todos os cargos teñen a súa responsabilidade, aínda que logo un vai adquirindo coñecementos grazas á dinámica diaria. Tiven responsabilidades importantes, como na Deputación, pero é certo que o paso ao Congreso representa un salto cualitativo. Como leva o feito de ter que desprazarse tan a miúdo? Eu preferiría desde logo que os deputados galegos non tiveramos que ir a Madrid, que déramos solventado todos os nosos debates políticos e cuestións en Santiago, no noso país, pero xa de ter que ir, o dos desprazamentos vai ser o de menos porque xa o teño asumido. Preocuúpame máis o traballo que teño que levar a cabo que o tema de ir e vir porque, aínda que non é cómodo, é unha faceta do cargo que teño asumida.


Summary: Haberá que agardar varios meses para que a serie, financiada con máis de 2 millóns da Xunta e a CRTVG, estea dispoñíbel en galego.

Haberá que agardar varios meses para poder ver en galego a serie Tres camiños de Amazon Prime. A comedia dramática ambientada no Camiño de Santiago foi estreada o pasado 22 de xaneiro entre críticas nas redes por estar dispoñíbel en castelán e inglés mais non en galego (nin na dobraxe nin no subtitulado), a pesar de estar financiada con máis de 1,8 millóns das arcas públicas galegas. A este respecto, a deputada do PSdeG Noa Díaz constatou esta secta feira, 26 de febreiro, a través dunha pregunta na comisión de control da CRTVG que haberá que agardar até o verán para poder ver a serie en galego. A socialista cualificou de "incomprensíbel" que a Xunta e a CRTVG subvencionen produtos audiovisuais "que non conteñan e aseguren" o idioma propio "entre as opcións de exhibición xa desde o momento da súa estrea". Díaz lembrou que a Xunta achegou máis de 1,8 millóns de euros e a CRTVG outros 250.000 euros para esta serie. Vacinación indebida O director xeral da CRTVG, Alfonso Sánchez Izquierdo, xustificou na comisión de control que a vacinación irregular da alcaldesa de Boimorto, María Jesús Novo, non figurou entre as novas dos informativos da TVG o día en que noticia da súa vacinación saltou á prensa debido "aos tempos dos procesos informativos". Novo mantense na Alcaldía aínda que pediu baixa no PP logo do sucedido e de que o partido lle abrise expediente. A deputada do BNG María Albert reprochou a Izquierdo que, a pesar do interese informativo, o feito non foi tratado nos telexornais da TVG do 28 de xaneiro, a pesar de si informarse de vacinacións irregulares no Estado. Albert tamén lembrou que no telexornal do día 29 foi emitida unha información sobre a apertura de expediente á alcaldesa por parte do PP sen dar cabida aos postulados das demais forzas políticas.


Summary: Fillo do empresario e político galeguista Valentín Paz-Andrade, desenvolveu a súa longa traxectoria profesional sempre vinculado ao mundo da pesca. Foi membro, entre outros órganos, do Consello da Cultura Galega, Fundación Castelao e as fundacións Neira Vilas, Luís Seoane, ou Galiza-Europa.

O empresario Alfonso Paz-Andrade faleceu esta segunda feira tras sufrir un accidente de tráfico ao impactar co seu vehículo contra unha vivenda en Gondomar. Os feitos tiveron lugar sobre as 15,20 horas, cando un particular notificou a saída de vía dun turismo e a súa colisión contra unha vivenda situada no lugar de Area, na parroquia de Peitieiros, ao 112 Galiza. Pola súa banda, os xestores do centro de atención ás emerxencias pasaron aviso á Garda Civil de Tráfico, a Policía Local e o servizo de mantemento da estrada. Ademais, solicitaron a intervención das urxencias sanitarias do 061, os bombeiros de Val Miñor e o Grupo de Emerxencias Supramunicipal (GES) ante a sospeita de que o condutor e único ocupante do vehículo puidese atoparse atrapado. Unha vez no lugar, os profesionais sanitarios confirmaron o falecemento deste home e os efectivos do GES procederon á excarceración do corpo. Paz-Andrade, de 80 anos de idade e fillo do empresario e político galeguista Valentín Paz-Andrade, desenvolveu a súa longa traxectoria profesional sempre vinculado ao mundo da pesca e a maquinaria naval. Fundador da empresa Ibercisa, incorporouse a finais dos 70 á dirección de Pescanova. En 2007 abandonou o Consello da pesqueira, aínda que seguiu sendo un dos principais accionistas. En abril de 2013 sóubose que vendera unha gran parte das súas accións por 2,55 millóns de euros, uns días antes de que se suspendese a cotización de Pescanova, todo iso en plena crise da multinacional, tras destaparse o seu enorme buraco e unha controvertida xestión por parte, principalmente, da súa cabeza visíbel, Manuel Fernández de Sousa. Paz-Andrade foi director de revísta Industrias Pesqueras, presidente do comité executivo da World Fishing Exhibition e membro de varias asociacións sectoriais de pesca, así como vicepresidente de Mutua Galega, e vicepresidente do Consello de Novacaixagalicia. Tamén foi membro do Consorcio da Zona Franca de Vigo e do Consello do Porto olívico, entre outros cargos. No ámbito cultural, foi membro do Consello da Cultura Galega, pertenceu á Fundación Castelao e ás fundacións Neira Vilas, Luís Seoane, Fundación Galicia-Europa, Fundación Caixa Galicia e Fundación Sales.


Summary: Meli López, directora do Cineclub Lumière, fala do Premio do Festival Primavera de Cine que recolleu este domingo en Vigo, na gala de clausura do evento, e que premia o cineclub no ano en que fai tres décadas. López fala da evolución, tanto da estrutura interna do cineclub como da propia cidade de Vigo e do seu público, xa que, como di, "tamén hai que asumilo: muda o modo de consumir o audiovisual".

Como foi saber que o cineclub ía recibir o Premio Primavera de Cine?Síntome súper agradecida de que recoñezan o noso labor, que leva moito traballo e vontade e está feito con poucos recursos. É moi agradábel ver que se nos ten en conta e sobre todo que isto pase cando facemos trinta anos. Despois de tanto tempo, como evolucionou a organización?No ano 2000 tratamos de profesionalizar a asociación porque hai que dedicarlle moitas horas e traballo. Nos inicios, levábase a cabo cun labor de voluntariado e claro, había diferentes criterios, era bastante complexo se querías levar un proxecto a bo porto e seguindo directrices concretas. Tamén fun presidenta un tempo, un cargo que agora ocupa Xoán Anleo. Ao mudar a organización creamos o cargo de directora e programadora, que é o que desempeño agora. Nese momento eu tiña nas miñas mans toda a programación alternativa de cine da cidade: encargábame dos ciclos de cine que se facían nas institucións, en asociacións, mesmo no Colexio de Arquitectos. Foi un traballo moi interesante e grande. Despois todo iso foi esmorecendo a raíz de que se foran fechando e retirando recursos para este tipo de actividades. Agora o que mantemos son as proxeccións das segundas feiras e as colaboracións que van xurdindo, por exemplo coa Filmoteca Galega, co Agadic, coa Universidade de Vigo tamén. A demanda do público tamén foi mudando co tempo.En primeiro lugar a demanda debe vir das institucións, porque a iniciativa privada non colabora practicamente con iniciativas culturais. É moi complexo conseguir recursos a través das entidades privadas para temas culturais e eu diría que no caso do cine aínda máis, porque non é algo masivo nin que teña moita repercusión para elas. Isto é o que consideran eles claro, eu penso que non é certo. Entón, as institucións van achegando o que consideran e a demanda tamén muda a través de plataformas audiovisuais como Netflix ou Filmin. A xente ve o cine a través do monitor da súa casa e iso resta moito público ás salas. Tamén hai que asumilo: muda o xeito de consumir o audiovisual, aínda que eu considero que o cine é unha experiencia social. Cales son os plans de futuro?En principio, mentres sigamos tendo demanda e a xente veña á sala, aínda que sexa pouca, a idea é manter a programación. Se a demanda vai mudando e a xente deixa de vir, non tería sentido o noso traballo. Ao final nós non somos produtores, os nosos títulos antes ou despois acaban estando neste tipo de plataformas. Quizais tamén temos un labor de difusión e de ordenación. Cando sentas diante do monitor e hai tanta oferta non é raro que non saibas por onde comezar. Nós o que facemos é difundir e dar visibilidade a determinados traballos e directoras ou directores pouco coñecidos, mais que son moi interesantes. Persoalmente, eu sei de moita xente que non vén á sala pero si que segue o noso programa. A cuestión é como se lle dá valor a iso, porque internet neste momento é unha fiestra ao mundo. Quizais sería cuestión de que a xente soubese que detrás de todo iso hai un traballo e fose consciente de que hai que mantelo. A esa visibilidade tamén axudan este tipo de premios.Dende logo, e agradécese moitísimo ese recoñecemento. Este é un labor de formiga, buscar moita documentación e paso a paso, e hai veces que non sabes se o estás facendo ben, se estás quedando illada ou se non estás a altura. Esas cuestións, pola miña parte, sempre están enriba da mesa. Mais cando chegan esas cousas e a xente segue renovando os carnés ano tras ano agradécese moito. Os nosos carnés teñen no reverso unhas caixas que imos selando e claro, cando chega alguén pedindo outro porque ese xa o encheron é un gusto.


Summary: A voceira nacional do BNG cualifica de "moi graves" os feitos que se emitiron en horario de máxima audiencia a pasada quinta feira na TVG

A portavoz nacional do BNG, Ana Pontón, apuntou directamente ao director xeral da CRTVG, Alfonso Sánchez Izquierdo, como "máximo responsábel" do incidente machista rexistrado a pasada quinta feira no programa 'Land Rober Tunai Show' e reclamou a súa dimisión ante uns feitos "moi graves". O espazo presentado por Roberto Vilar tentou promover un encontro entre unha moza que acudira como público e a súa ex parella. Fronte á insistencia do programa, a muller terminou explicando en antena que non desexaba velo, xa que cortara a relación por episodios de acoso e control. Desculpas Após escoitar a súa versión, Roberto Vilar desculpouse con ela, un acto que repetiu na tarde desta sexta feira no programa 'Quen anda aí', onde se responsabilizou do "erro garrafal". Partidos políticos e entidades sociais criticaron nas últimas horas ao programa por "normalizar o acoso" e "promover a violencia machista". Tanto a produtora responsábel, CTV, como a CRTVG emitiron á súa vez senllos comunicados nos que expresan o seu rexeitamento polo ocorrido. Preguntada este sábado pola polémica, Ana Pontón censurou o "lamentábel episodio" vivido na televisión pública, no que "se banalizou a violencia machista". Ademais, incidiu, "emitiuse a pesar de que estaba gravado". "Máximo responsábel" Neste sentido, apuntou directamente a Sánchez Izquierdo como "máximo responsábel" da emisión do espazo e considerou que debería presentar a súa dimisión ante a gravidade dos feitos, sobre todo ante a información e protocolos dispoñíbeis sobre o tratamento da violencia machista nos medios. "Parécenos que isto non é unha anécdota, é un feito moi grave", insistiu, polo que "merece moito máis que unha desculpa" por parte da CRTVG por "non estar á altura" da situación.


Summary: Este verán vai ver a luz o adianto de The Waylanders, un videoxogo de rol da compañía coruñesa Gato Studio. O universo máxico de Kaltia leva á pantalla as paisaxes e a mitoloxía da Galiza celta e medieval, nun exercicio innovador de proxección da nosa cultura cara ao mundo a través dunha industria de peso crecente.

Poucas veces se pode dar unha nova tan potente para o sector dos videoxogos na Galiza como a que vai supor o lanzamento de The Waylanders, que estreará o seu acceso anticipado este verán. Creación da compañía coruñesa Gato Studio, trátase dun xogo de rol (RPG) que presenta a historia dun aventureiro que, após un encontro entre os celtas e os seus deuses, adquire a capacidade de viaxar no tempo. Tramas políticas nun universo máxico que destaca, porén, polo seu apego á realidade, pois moitas das paisaxes, así como as referencias mitolóxicas da trama, teñen a base na Galiza. "Non é unha reprodución rigorosa, senón un universo de fantasía no que eses elementos se fusionan con outros", explica Prieto A inspiración empresarial de Gato Studio, segundo conta Fernando Prieto, un dos seus socios, é CD Projekt RED, compañía polaca que deu o golpe co popular videoxogo The Witcher, recentemente levado á ficción seriada da man de Netflix nun intento de aproveitar a fame de fantasía medieval deixada co fin de Game of Thrones. Esta empresa triunfou coa adaptación da saga de novelas do seu compatriota Andrzej Sapkowski, que introduce o periplo do bruxo Geralt de Rivia nas raíces da mitoloxía polaca. De maneira análoga, os galegos Gato Studio optaron por adaptar a cultura máxica e mítica da nosa terra. "Non é unha reprodución rigorosa, senón un universo de fantasía no que eses elementos se fusionan con outros", explica Prieto desde Florida. O propio cara ao mundo "Queriamos aproveitar a riqueza cultural do mundo celta", comenta o socio de Gato Studio. O Libro das Invasións foi unha das súas principais fontes de inspiración. Esta publicación, exposta na mostra Galicia, un relato no mundo (Compostela), comisariada por Manuel Gago, narra a construción nacional irlandesa como o sumatorio de distintas invasións até o século XI. O conxunto de manuscritos vencella o noso país con Irlanda. Gaedel Glas e Scotta, filla do faraón de Exipto, emprenden un éxodo que os leva a Hispania, onde un dos seus descendentes, Breogán, funda a cidade de Brigantium e constrúe a Torre de Hércules, desde a que o seu fillo Ith pode ver Irlanda, illa que un día conquistarán descendentes de Breogán para estabeleceren alí o seu reino. "Era unha historia nosa, pero contada desde fóra, que nos ofrecía un punto de partida moi interesante a nivel internacional", argumenta Prieto. Desde Gato Studio consideran que The Waylanders achega unha "historia fresca" con esa raíz celta, pois se ben a estética medieval é "moi tratada nos videoxogos", non o son tanto esoutras etapas anteriores como a que eles propoñen, cuns referentes identitarios tan concretos que ligan Galiza co mundo. Con todo, a través da capacidade do protagonista para viaxar no tempo, The Waylanders conecta tamén coa Idade Media e o referente máis icónico galego, a catedral de Santiago, co camiño como símbolo de conexión con Europa. A aventura comeza na rexión celta de Kaltia, baseada na xeografía galega, un reino no que se cruzan relixións e culturas, razas mortais e inmortais, licántropos, druídas e monstros. Sucédense territorios que nos resultarán familiares, desde a capital, Brigantia, en claro correlato coruñés, até a vila de Dumbriga (Dumbría) coas paisaxes da fervenza do Ézaro, pasando polas minas do monte Medhu (as Médulas) ou, xa na etapa medieval, a icónica Compostela. Un sector prometedor The Waylanders é mostra do gran crecemento que a compañía galega experimentou nos últimos anos. "Tiñamos que medrar para sobrevivir", indica Prieto, "era preciso competir a nivel internacional". A súa empresa pasou das oito traballadoras a integrar unha equipa que se move entre varios países. Así, combinan o mellor do guión a nivel internacional -Emily Grace Buck (The Walking Dead, Batman: The Enemy Within), Chris Avellone (saga Fallout, Star Wars: Jedi Fallen Order) e Mike Laidlaw (sagas Dragon Age e Mass Effect)- con capital mozo galego, "formado nas nosas universidades" e que se especializou con eles. "O videoxogo é un sector que pode achegar moito. Oxalá ter a medio prazo o que a animación foi en tempos, totalmente pioneira", conclúe esperanzado Prieto Optaron por un xogo de rol, unha variedade máis barata de producir que os shooters, por exemplo, coa que pequenas empresas independentes están acadando éxito. Contan con que arredor do 95% das vendas se produzan fóra, cun importante peso dos Estados Unidos de América (45%), Alemaña (12-14%) ou Rusia (10%). Cren firmemente, e así o demostran co seu traballo, que "se se fan ben as cousas, pódese ter proxección no exterior". Algo que queren amosar ás Administracións "para que se dean conta de que o videoxogo é un nicho para medrar, especialmente importante no emprego da mocidade". Neste senso, Prieto observa con esperanza a recente aparición do Grao Creación Dixital e Videoxogos da Universidade da Coruña. "É un sector que pode achegar moito. Oxalá ter a medio prazo o que a animación foi en tempos", conclúe. Imaxes do universo de 'The Waylanders'.


A Xunta rectifica e retira a súa proposta de pediatras desprazables "Pido aos profesionais que mentres o Ministerio non habilite máis prazas, buscar solucións para que non volva ocorrer o que ocorreu este verán". Así deitou este xoves Feijóo nos médicos e no Goberno central a responsabilidade buscar unha solución á falta de pediatras en Galicia unha vez que os primeiros o obrigaron a rectificar este luns a súa proposta crear unha nova categoría de médicos que traballen de xeito indistinto nos centros de saúde e nos hospitais que acabe substituíndo as categorías actuais diferenciadas de pediatras de atención primaria e de atención especializada. O presidente admite que deu marcha atrás polo "desacordo" dos profesionais pero di seguir confiando na súa "boa fe" A iniciativa de crear esa nova categoría de "pediatra de área" desprazable entre a atención primaria e a especializada foi incluída pola Xunta na lei de acompañamento dos Orzamentos autonómicos para o ano próximo que fixo pública o pasado venres. As protestas dos profesionais, que alertaron de que a medida dificultaría que os rapaces sexan atendidos de xeito regular polos mesmos pediatras, fixo que este martes a Consellería de Sanidade dese marcha a atrás e anunciase a súa retirada. Este mércores, nun debate sobre Sanidade no Parlamento, Feijóo obviou o tema cando llo reprochou a portavoz do BNG, Ana Pontón. Pero este xoves, na rolda de prensa posterior ao Consello da Xunta, foi preguntado de xeito expreso por esa cuestión. "Como cremos na boa fe dos profesionais, queremos seguir sentados na mesa para buscar fórmulas", di Feijóo Ao presidente preguntóuselle se se arrepinte de introducir esa modificación nos orzamentos, ao que non contestou, optando por asegurar que "o obxectivo da medida era indiscutible" e que "o que buscaba é mellorar o servizo da atención pediátrica, porque non hai pediatras neste momento en Galicia nin na maioría de España". Feijóo admitiu que a súa marcha atrás produciuse ante o "desacordo" dos profesionais coa medida e engadiu que "como cremos na boa fe dos profesionais, queremos seguir sentados na mesa para buscar fórmulas". Nesa liña, unha vez rexeitada a proposta do Goberno galego, Feijóo pediu de xeito expreso aos profesionais que busquen solucións á escaseza de pediatras. O presidente tamén fai responsable da situación ao Ministerio de Sanidade, ao que a Xunta pide que a autorice a formar un maior número de novos profesionais.


Summary: Denuncian as tesoiradas en persoal e medios.

O verán está a ser tempo de mobilización en certos concellos galegos, quer contra os recortes na sanidade, quer contra os recortes no ensino ou quer contra ambos os dous. Unha das últimas mobilizacións decorreu en Cangas, para protestar contra as tesoiradas que can afectar varios centros de ensino no concello para o curso 2021/22. A veciñanza concentrouse na tardiña desta sexta feira para pedir persoal e medios para a educación. "Se as nosas crianzas perden, Cangas perde", como afirmaba o manifesto. Para este novo curso 2021/2022, os centros están a recibir diferentes comunicados onde se lles suprime docentes que foran contratados durante o curso 2020/2021 e mesmo empeoraron a súa situación a antes da pandemia "Para este novo curso 2021/2022, os centros están a recibir diferentes comunicados onde se lles suprime docentes que foran contratados durante o curso 2020/2021 e mesmo empeoraron a súa situación a antes da pandemia, afectando a reorganización das súas cadros de persoal e minguando a impartición de materias optativas ou a supresión de mestres en diferentes departamentos", sinálase no escrito. "Considérase que non é xusto os recortes de profesores e profesoras e tampouco as figuras de orientadores/as que faciliten os recursos e métodos necesarios que garantan unha educación de calidade, evitando o fracaso escolar e o abandono temperá", apuntaba o manifesto.


Summary: O presidente do Goberno do Estado pediu aos presidentes dos diferentes territorios que faciliten unha listaxe de infraestruturas para poder aloxar a contaxiados polo coronavirus pero que están asintomáticos.

O presidente do Goberno do Estado, Pedro Sánchez, pediu este domingo aos presidentes dos diferentes territorios que faciliten unha listaxe de infraestruturas para poder aloxar a contaxiados polo coronavirus pero que están asintomáticos, co fin de evitar que poidan contaxiar a outras persoas, segundo informaron a Europa Press. Sánchez leva reunido desde as dez e media da mañá por videoconferencia cos presidentes no que é o seu cuarto encontro desde que se decretou o estado de alarma o pasado 14 de marzo pola pandemia de coronavirus. O presidente estatal pediulles que esta listaxe estea concluída antes do próximo 10 de abril, xusto cando finaliza a Semana Santa e os traballadores de sectores non esenciais volverán incorporarse aos seus postos de traballo, segundo anunciou onte o propio Sánchez. Durante estes encontros, a maior parte dos presidentes fóronlle trasladando o seu malestar pola falla de material e no último encontro, o domingo pasado, varios presidentes expuxeron as súas críticas por aprobar un decreto para paralizar as actividades non esenciais sen contar con eles. EN AMPLIACIÓN


Summary: Ex alcalde de Teo e de Compostela, Martiño Noriega afronta agora as eleccións do 12-X sendo o número 3 da candidatura de Galicia en Común pola Coruña. O político tamén é médico e reincorporouse á sanidade co estoupido da pandemia para axudar a facer fronte á COVID-19.

—Como sanitario, que valoración fai da xestión da crise? As e os profesionais da saúde fixeron máis con menos, asumiron graves riscos e deron o mellor de si, dignificando a sanidade pública. Pola contra, as políticas de recortes do PP provocaron a falta de material de protección para o persoal e a precarización da situación laboral, facéndonos máis vulnerábeis ante o virus. Feixoo fixo unha política de improvisación permanente e con máis propaganda que medidas reais. Como exemplo, salientar o anuncio que fixo da apertura de hospitais de campaña cando non era necesario ou as declaracións desafortunadas da xerente da área sanitaria da Coruña-Barbanza, que é curmá de Feixoo, culpando o persoal sanitario dos contaxios e frivolizando coa situación de tensión que vivimos. —Santiago foi un dos focos da pandemia coa crise na residencia de DomusVi en San Lázaro. A privatización do sistema de coidados que fai o Goberno galego, pondo o lucro por diante da calidade asistencial, derivou nun drama que debería avergoñar Feixoo. El é responsábel, coa súa política de privatización de residencias, da situación crítica que se deu nos centros de maiores. É contrastábel que o número de mortes e de contaxios que houbo nas residencias privatizadas foi moi superior ao das públicas. —Que medida da súa xestión como alcalde ve exportábel a un Goberno galego? A miña experiencia no concello de Teo e no de Santiago foi de impugnación do modelo de privatización da prestación de servizos e de contratas, coa recuperación da auga para a xestión directa en Teo ou do servizo da ORA e do guindastre en Compostela. Eis unha cuestión a exportar a un futuro Goberno galego, pois, alén de que poida haber servizos externalizados, é importante que os que teñen que ver co social e cos recursos sexan prestados directamente pola Administración pública e que non se empreguen para facer negocio. A miña experiencia no concello de Teo e no de Santiago foi de impugnación do modelo de privatización da prestación de servizos e de contratas Un futuro Goberno alternativo a Feixoo, que evidentemente será a tres ou non será, ten que apostar por unha política social que non sexa a da beneficencia. Nós, en Compostela, puxemos en marcha medidas como a renda inserción social, pioneira no Estado. —Deixará a acta de concelleiro se entra no Parlamento? A miña renuncia no concello vaise dar independentemente de que saia deputado ou non. O proceso de transición xa está falado en Compostela Aberta.


Summary: Beatriz Pino, portavoz de Ciudadanos na Galiza, prevé contra o BNG e chama a articular "unha fórmula xenerosa".

Ciudadanos (Cs) segue considerando necesario que os partidos "constitucionalistas" se unan de cara ás próximas eleccións galegas para facer fronte ao nacionalismo, que foi o argumento co que, o pasado febreiro, propuxo a formación laranxa ao Partido Popular unha coalición electoral. Unha coalición para a que agora, considera, "séguense dando as condicións". Así o dixo o dirixente de Cs e portavoz adxunto no Congreso dos Deputados, Edmundo Bal, que pediu "un esforzo" aFeixoo para evitar que o BNG goberne tras os comicios do 12 de xullo se pacta co PSOE. Nunha rolda de prensa telemática após a reunión do Comité Permanente de Ciudadanos, Bal lembrou que o seu partido concorre en coalición co PP ás eleccións vascas, que, do mesmo xeito que as galegas, tíñanse que realizar o 5 de abril pero aprazáronse a causa do coronavirus. Ao seu xuízo, o "perigo" que ambos os partidos tratan de conxurar en Euskadi "existe tamén na Galiza", onde aínda "se dan as condicións" que levaron a Cs a tentar acordar unha coalición en febreiro, xa que "o nacionalismo ten forza" e "pode dar unha sorpresa". "Por tanto, ao señor Feixoo dicímoslle que, dándose esas condicións, hai que facer un esforzo para que non se perda un só voto dos constitucionalistas na Galiza, para que non avance o nacionalismo e podamos gañar as eleccións aqueles que cremos na igualdade de todos os españois", manifestou, apelando á "xenerosidade" do PP. Após as palabras de Bal, a portavoz de Ciudadanos Galiza, Beatriz Pino, incidiu, a través dun comunicado, nesta proposta lanzada aos populares co obxectivo de "non perder un só voto constitucionalista" de cara ao 12X. A líder do partido laranxa na Comunidade volve axitar a idea de que "o nacionalismo e o populismo seguen sendo unha ameaza real", fronte á cal urxe "máis que nunca" a unidade do "constitucionalismo".


Summary: Un cento de `beltzas' (antidisturbios da Ertzantza) precisaron dúas horas para sacar a rastro e unha por unha en Donosti ás oitocentas persoas que conformaron o 'muro humano' que arroupaba a estes mozos desde o martes, día en que o TS ditou que tiñan que cumprir até 8 anos de prisión por militar en Segi

Até 40 furgonetas da Ertzaintza rodearon desde as seis da mañá o Boulevard donostiarra para proceder á detención de 6 dos 8 mozos vascos para os que o Tribunal Supremo pide até 8 anos de prisión por militar en Segi, a ilegalizada organización xuvenil da esquerda abertzale. Os beltzas (antidisturbios da ertzaintza) investiron dúas horas en retirar unha a unha ás persoas que conformaron un 'muro solidario' para arroupar aos condenados. Puñadas, patadas e ameazas "Es unha zorra. Habería que violarvos a todas" ou "Libras porque hai cámaras mais ímosche partir a cara a hostias" son algunhas das frases dos antidisturbios aos e ás concentradas , segundo estemuñas presentes no lugar. Varias das persoas solidarias cos condenados denunciaron patadas, puñadas e insultos de todo tipo, para alén de ameazas. Segundo recolle Naiz, o primeiro que fixo a policía autonómica ao chegar foi expulsar aos xornalistas, aínda que posteriormente permitíronlles achegarse ao Boulevard Condenados en virtude da teoría de que 'Todo es ETA' O Tribunal Supremo (TS) ratificou o 8 de abril a condena de seis anos de prisión imposta a Imanol Vicente, Nahikari Otaegi, Ekaitz Ezkerra, Aitor Olaizola, Adur Fernández, Oier Lorente, MIkel Arretxe e Egoi Alberdi. Acusábaos de pertecencer ou colaborar con ETA. Como proba, a fiscalía achegaba a militancia destes mozos e mozas en Segi, a organización xuvenil da esquerdas abertzale ilegalizada en base á garzonada de que 'Todo es ETA'.


Summary: Primeiro disco de LaMontagne e PicoAmperio mentres a artista Catuxa Salom adianta un novo clip.

Despois de percorrer case un centenar de escenarios co seu hip hop, flow e tintes de contracultura, LaMontagne & PicoAmperio publicaron esta terza feira o seu primeiro disco co nome de "Algo que sinalar". Laura Lamontagne: renovar a tradición Este traballo está concibido como "un resumo do aprendido polo camiño e, ao mesmo tempo, a mostra de volver ao lugar do que proceden despois dunha loita contra nós mesmos que resultou en vitoria" e trátase tamén dunha confesión da banda ao seu público, ao que animan a "deixarse levar por ese sendeiro que se abre xa desde a primeira canción". Neste traballo xorden temas como a búsqueda da identidade (Eu vexo), a celebración do comezo dunha nova aventura (Avelaneiras Floridash), a importancia do aprendido polo camiño cando se está a buscar algo (Porque no mundo), a tristeza infinita (Ondas do mar de Vigo), ou o agradecemento á vida (40TENA) son algunhas das sensacións a experimentar e paradas que se poderán facer neste primeiro traballo da banda, que se compón de oito cancións compostas e producidas na súa totalidade por LaMontagne & PicoAmperio. Adianto do novo clip de Catuxa Salom Outra artista do momento, Catuxa Salom, rememora os veráns da infancia con Chicharras, o último clip de adianto do que sera o seu EP debut. De raíces nativo-arxentinas, esta música presenta un tema que mestura estilos e idiomas e que a reafirma como unha das novas referencias do electrofolk na Galiza. Laura Lamontagne: "Mesturamos a música pop, hip hop e música feita por ordenador coas cantigas de amigo" Nesta peza, un canto ás orixes rurais e ás lembranzas dos veráns da infancia na casa das avoas, a finalista dos Premios Martin Códax na categoría de músicas do mundo e mestizaxe este ano 2022, consolídase con este tema como unha das novas referencias do panorama electrofolk na Galiza.


Summary: O Goberno galego non acatou o ditame do TSXG e presentou un recurso de reposición, que vén de ser rexeitado polo tribunal, que lembra a prohibición de instalar este tipo de proxectos nunha zona da Rede Natura 2000.

A finais de outubro o TSXG, atendendo o recurso presentado pola plataforma Salvemos o Iribio, suspendeu cautelarmente o acordo do Consello da Xunta que aprobara o proxecto do parque eólico Serra do Oribio, nos concellos de Samos e Triacastela. O auto lembraba que dende o ano 2014 está prohibida a instalación de parques eólicos en espazos da Rede Natura 2000, como é o caso, e esixía a actualización da Declaración de Impacto Ambiental (DIA) da instalación aprobada no ano 2005.O novo auto conclúe que "as serias dúbidas sobre a viabilidade da execución 'ex novo' dun parque eólico en espazo da Rede Natura 2000 aconsellan o mantemento da suspensión cautelar acordada"O Goberno galego non acatou o ditame do Tribunal Superior e presentou un recurso de reposición, que vén de ser rexeitado polo TSXG. O novo auto conclúe que "as serias dúbidas sobre a viabilidade da execución 'ex novo' dun parque eólico en espazo da Rede Natura 2000 a partir do ano 2014, aínda que se aprobou con anterioridade, aconsellan fundadamente o mantemento da suspensión cautelar acordada".Os maxistrados e maxistradas do tribunal subliñan que "a DIA de 2005 establece condicións que non se cumpren de altura e diámetro de varrido e localización nos puntos de maior altitude, polo que a súa actualización resultaría imprescindible para protexer os valores existentes no territorio". O auto lembra que dende o 2014 se prohíbe a implantación de novos parques eólicos en zonas da Rede Natura 2000 "excepto a repotenciación dos existentes". E destaca neste senso que "a fase 1ª non está implantada, e non se pode falar de "repotenciación" dun proxecto non executado, non implantado".O tribunal lémbralle ao Goberno galego que a protección do medio ambiente é "unha obriga non soamente de calquera administración pública, senón de toda a cidadanía"O tribunal sinala así mesmo que "a promotora [Fergo Galicia Vento], que esperou tanto tempo para pretender executar o proxecto, debe asumir o risco do seu negocio, ao tratarse dunha sociedade mercantil que houbo de ponderar a non execución dun proxecto aprobado".No seu recurso, a Xunta de Galicia sinalaba como "non substanciais" os cambios no proxecto, e polo tanto consideraba que isto eximía "dunha nova DIA". Porén, o TSXG lémbralle ao Executivo que "transcorreron 14 anos con cambios normativos que, substancialmente, poden afectar o parque eólico, ademais de que se altera a actuación inicial". Uns cambios que "non garanten unha mellor e máis adecuada protección do medio ambiente"."En calquera outro país tanto os responsables da Xunta como da empresa promotora estarían rendindo contas ante a Xustiza por un posible delito contra o medio ambiente e os recursos naturais", di a plataformaFinalmente, o tribunal lémbralle ao Goberno galego que esta protección do medio ambiente é "unha das demandas da sociedade actual" e "unha obriga non soamente de calquera administración pública, senón de toda a cidadanía", como indica o artigo 45 da Constitución española.A Plataforma Salvemos O Iribio e a Rede de Plataformas Non Eólicos sinalan que "en calquera outro país da nosa contorna tanto os responsables da Xunta como da empresa promotora estarían arestora rendindo contas ante a Xustiza por un posible delito contra o medio ambiente e os recursos naturais". Neste senso, a Plataforma Salvemos O Iribio insta á Fiscalía "a actuar con valentía e incoar de oficio as correspondentes dilixencias penais".Un espazo protexidoO TSXG obriga ao proxecto a ter que superar o mesmo proceso que calquera nova instalación, atendendo á lexislación vixente, que prohibe a instalación de parques eólicos na Rede Natura 2000O parque eólico preténdese instalar na Zona de Especial Conservación (ZEC) e Zona de Especial Valor Natural (ZEVN) Ancares-Courel. E, ademais, nun espazo no que a instalación podería ter un impacto paisaxístico moi negativo e prexudicial sobre o BIC do Camiño Francés, que pasa ao pé desta serra. O tribunal destaca, así mesmo, a importancia que a Serra do Oribio pode ter para a conservación de especies ameazadas incluídas no catálogo galego de especies vulnerables, como a tartaraña cincenta ou a gatafornela; ou para outras especies en perigo de extinción, como oso pardo ou a aguia real.A consideración da modificación do parque eólico como "non substancial" ditado o pasado mes de febreiro polo director xeral de Enerxía e Minas, Ángel Bernardo Tahoces, serviu para eximir automaticamente a Fergo Galicia Vento de ter que someter a modificación do proxecto eólico a unha nova avaliación de impacto ambiental e a un novo período de exposición pública para alegacións, a sabendas de que estes trámites non sería superados en aplicación da normativa vixente.A decisión do TSXG obriga agora ao proxecto a ter que pasar polo mesmo proceso que debe superar calquera nova instalación, atendendo polo tanto á lexislación vixente, que prohibe a instalación de parques eólicos en zonas da Rede Natura 2000.


Summary: O sindicato non desbota convocar unha greve xeral cara abril ou maio.

Os anos de crise deixaron unha preocupante perda de dereitos sociais e laborais que se traduciron en incrementos de precariedade e pobreza, para alén da perda incluso de liberdades públicas. O secretario xeral da CIG , Suso Seixo,e o secretario confederal de Comunicación, Francisco Miranda Vigo, anunciaron nesta seta feira o impulso dunha campaña de mobilizacións pola recuperación de dereitos laborais e sociais. Unha campaña de, de momento conc´retase na convocatoria dunha manifestación nacional en Compostela, o 28 de febreiro, en defensa das pensións; concentracións comarcais o 14 de febreiro e mobilizacións o 10 de marzo, sen desbotar cara os meses de abril ou maio a convocatoria dunha folga xeral. Os graves ataques aos dereitos sociais e laborais decorreron nestes anos de maioría absoluta do PP. Mais agora, lembra Seixo, non se está nese escenario. O Partido Popular non ten xa maioría absoluta polo que é posíbel, aponta o secretario xeral da CIG, tombar algunhas desas. Reivindicacións Seixo tamén apuntou toda unha batería de reivindicacións que a CIG quere trasladar ás diferentes administracións co respaldo da mobilización social e que se concretan, ademais de na derrogación de todas esas reformas, na da LOMCE e a do artigo 315.3 do Código Penal, que "está sendo utilizado polo poder para impor fortes sancións a membros dos piquetes, por suposto atentado do dereito ao traballo con solicitudes de penas que van de tres anos de cadea para arriba".Tamén pide a creación dun salario de inserción laboral para toda aquela xente estea no desemprego e non cobre ningún tipo de prestación e o incremento do SMI ao 60% do salario medio, "polo tanto por enriba do que se pactou, entendemos que tiña que estar en torno aos 800 euros".


Summary: Sitúa a convocatoria electoral na Galiza dependendo da evolución da pandemia e do estado de alarma.

O anuncio esta sexta feira de Iñigo Urkullu barallaba convocar as eleccións vascas en xullo axiña levou a pousar todas as miradas sobre Núñez Feixoo, que ao longo desta década optou por facer coindicir os comicios galegos cos vascos. O presidente afirmou que as eleccións "non fan parte da axenda deste Goberno" nestes momentos, e que o Executivo está centrado na "xestión da pandemia". Afirmou ser "consciente de que cada día que pasa é un día que agota a lexislatura" mais indicou que a convocatoria dos comicios ía depender de dous parámetros. O primeiro, a situación do estado de alarma. O segundo, a evolución e previsión da pandemia de coronavirus. "Son parámetros que non dependen da Xunta, e este Goberno vai ser prudente e non especular sobre isto". Mais preguntado sobre se buscará o consenso co resto de forzas para fixar a nova data electoral, Feixoo evitou comprometerse. Limitouse a sinalar que "consultará" a oposición. Fixar o día das eleccións é unha competencia do presidente mais a cancelación dos comicios do 5 de abril pola pandemia abreu un novo escenario no que moitas voces pedían que a nova data fose consensuada.


Summary: A Mesa pola Normalización Lingüística trasladou ao Valedor do Pobo o caso dun traballador que foi presionado para facer os informes en castelán. Denuncian que o presidente Diego Calvo incumpre a lexislación de forma premeditada

A Mesa pola Normalización Lingüística ven de recoller a denuncia dun traballador da Deputación da Coruña que foi presionado polo presidente popular da institución, Diego Calvo, por utilizar o galego no traballo. A asociación para a defensa do galego puxo este feito "extremadamente grave" en coñecemento do Valedor do Pobo. "Se Diego Calvo non asume que o galego é a lingua propia da Deputación e o que iso significa debe dimitir do seu cargo. A Deputación da Coruña non merece un presidente que minta con descaro nun escrito oficial para xustificar a persecución do galego", asegura a Mesa nun comunicado. Segundo a versión da asociación, o funcionario da Deputación recibiu instruccións dos seus superiores para que utilizara o castelán no rexistro interno da institución. O traballador solicitou nun escrito que se lle aclarase se existía en qué punto da normativa establecíase esa restricción. Foi o propio presidente da Deputación coruñesa quen lle respondeu, asegurando que "é a Deputación a que ten a competencia de adoptar esa decisión, non os traballadores ao seu servizo". Desde a Mesa acusan a Diego Calvo de mentir ao utilizar o artigo número 1 da Lei 5/1988 para xustificar as súas accións. A este respecto, recórdanlle que a normativa, que se completou coa Lei 5/1997 da Administración Local de Galiza, recolle a obligatoriedade de que o galego sexa a lingua de referencia en calquera documento oficial, así como reiteran outras normativas como o Plan Xeral de Normalización da Lingua Galega. A asociación en defensa da lingua lembrou que os incumprimentos da lexislación por parte da Deputación da Coruña son premeditados e constantes desde que Diego Calvo preside a institución, como denunciou A Mesa a respecto de varias campañas institucionais nas que se exclúe completamente o uso do galego.


Ao goberno do PP moléstanlle as garantías mínimas sociais coma os convenios colectivos sectoriais, que regulan as condicións laborais nas empresas do sector sen convenio colectivo propio, de empresa, que o mellore. Só a ignorancia ou a pura ideoloxía neoliberal poden converter estes convenios colectivos sectoriais en obxectivos a eliminar para este goberno do PP ao servizo dos intereses económicos especuladores. Cando se ouven cousas como que "os convenios sectoriais, negociados á marxe das empresas ao que llos aplica, son inaplicables polas vantaxosas condicións laborais que outorgan ás persoas traballadoras afectadas", enténdese que o que se quere é confundir, e aproveitarse desa confusión. Os convenios sectoriais, provinciais, autonómicos ou estatais conteñen condicións laborais que só son mellores que o propio Estatuto dos Traballadores, que é o chan, o mínimo no que a condicións laborais refírese no noso país. Cando se ouven cousas como que "os convenios sectoriais, negociados á marxe das empresas ao que llos aplica, son inaplicables polas vantaxosas condicións laborais que outorgan ás persoas traballadoras afectadas", enténdese que o que se quere é confundir A súa negociación é un proceso dificilísimo, mesmo en épocas de crecemento. As respectivas patronais aprovéitanse de escasa posibilidade de presión que se pode exercer para reclamar melloras en cada negociación deses convenios, xa que eses convenios aplícanse sobre as empresas máis pequenas, sen representación dos traballadores na maior parte dos casos, e cun poder case omnímodo dos seus propietarios, que non sempre acreditan a capacidade mínima para a xestión empresarial. Estamos a falar de salarios que non superan os 1.000 euros en xeral, e que para os postos máis cualificados apenas superan eses 1.000 euros. E así ocorre cos demais dereitos, que apenas se consegue mellorar o previsto no Estatuto dos Traballadores. Quen considera que os convenios colectivos sectoriais son un problema, como lle ocorre ao PP, o que realmente pretende é poder aplicar directamente o Estatuto dos Traballadores en calquera empresa e en calquera circunstancia. A reforma laboral xa permitía todo tipo de descolgues e inaplicaciones dos convenios sectoriais, mesmo de empresa. Sen ser necesarias as perdidas, só con prever unha diminución nos beneficios A reforma laboral xa permitía todo tipo de descolgues e inaplicaciones dos convenios sectoriais, mesmo de empresa. Sen ser necesarias as perdidas, só con prever unha diminución nos beneficios. Pero faltáballes a guinda de poder suprimir o mantemento das condicións do convenio colectivo, sectorial ou de empresa, mentres dura a súa negociación, o que se coñece como ultraactividade. Ultraactividade que non leva revisión salarial mentres dura a negociación salvo que se pacte, e que o PP xa a sinalou como obxectivo a cobrarse, recollendo a idea da peor patronal e dos seus ideólogos neoliberais de referencia. Antes do trámite parlamentario, a reforma laboral puña caducidade a esa ultraactividade, e se non había acordo na negociación do convenio colectvo antes de 2 anos, nese momento perderíase a ultraactividade, podéndose aplicar o Estatuto dos Traballadores en lugar do convenio sectorial. Agora, e froito do acordo do PP e da súa escisión en Asturias, o Foro de Alvarez Cascos, eses 2 anos redúcense a 1 ano. Podédesvos imaxinar cal vai ser a actitude das patronais que negocian eses convenios colectvos sectoriais, que sen esas prerrogativas favorables xa forzaron o alongamento das negociacións como maneira de presión. Co que permitirá a reforma laboral convalidada no Parlamento non vai haber maneira de alcanzar acordos na negociación deses convenios sectoriais, xa que as peores patronais van preferir aplicar o Estatuto dos Traballadores, que non perder o tempo negociando un convenio Co que permitirá a reforma laboral convalidada no Parlamento non vai haber maneira de alcanzar acordos na negociación deses convenios sectoriais, xa que as peores patronais van preferir aplicar o Estatuto dos Traballadores, que non perder o tempo negociando un convenio que tamén poderán incumprir case a capricho. Co tempo, a seguinte ocorrencia será eliminar o Estatuto dos Traballadores, e negociar individualmente as condicións laborais, cuestión xa reclamada polos mesmos que nos levaron á crise polo seu desmedido afán especulador. É evidente que a mobilización en contra da reforma laboral se manterá e intensificará a partir do seu empeoramento parlamentario A reforma laboral antes do seu tramite parlamentario xa gañou na súa contra un período de mobilización importantísimo, con xornadas de manifestacións masivas e coa folga xeral do 29 de marzo secundada tamén masivamente. É evidente que a mobilización en contra da reforma laboral se manterá e intensificará a partir do seu empeoramento parlamentario. A cidadanía cada vez é máis consciente de que quen nos gobernan queren facernos pagar varias veces a crise, e aproveitala para impornos as súas receitas neoliberais e especuladoras.


Summary: A Secretaría xeral de Medios anuncia a incoación dun expediente sancionador de até 200.000 euros contra Cuac FM por emitir "sen dispor da correspondente licenza". O colectivo mantén que "nunca recibiu ningún comunicado, queixa ou notificación de ningún tipo" respecto da súa actividade, e nunca interferiu nin prexudicou a emisión de ningunha outra estación de radio en Galiza.

Cuac FM apaga o 103.4 e deixa de emitir após 21 anos no ar. A asemblea xeral de socios e socias do Colectivo de Universitarios Activos (Cuac) decidiu cesar as súas emisións en frecuencia modulada (FM) mais mantendo a súa actividade en Internet, tanto en streaming coma en podcasting. O motivo de que a radio comunitaria da Coruña fican sen voz? A notificación da Secretaría Xeral de Medios da Xunta de Galiza informándolles dun expediente sancionador que podería implicar unha multa de entre 100.000 e 200.000 euros. Desde Colectivo de Universitarios Activos lembran que nestes 21 anos de emisión "nunca recibiu ningún comunicado, queixa ou notificación de ningún tipo respecto da súa actividade, e nunca interferiu nin prerxudicou a emisión de ningunha outra estación de radio en Galicia". A Xunta, afirman, ten constancia da existencia de Cuac FM dende antes de comezar as súas emisións, o 27 de marzo de 1996. As relacións desta emisora coa Secretaría Xeral "foron numerosas e sempre no mesmo sentido. CUAC solicitou en reiteradas ocasións a reserva de espazo radioeléctrico para servizos de comunicación comunitario sen ánimo de lucro e licenzas, aínda que fosen provisionais, para salvagardar a actividade das poucas emisoras libres comunitarias que existen en Galicia". A Lei Xeral de Comunicación Audiovisual 7/2010 recoñece, no seu artigo 4º os medios comunitarios coma un dereito da cidadanía, e establece na súa Disposición Transitoria 14 o dereito dos servizos de comunicación audiovisuais comunitarios de radio e televisión preexistentes, que emitían antes do 1 de xaneiro do 2009, a acceder a licenzas ou autorizacións no ámbito de cobertura no que viñan prestando a súa actividade. Porén, sinalan, hai un incumprimento por parte das administracións públicas da nomeada Lei, en grao de omisión, "ao non outorgarse ningunha licenza para servizos de comunicación comunitaria sen ánimo do lucro nos sete anos despois da entrada en vigor da lei". Cuac FM é unha emisora comunitaria, sen ánimo de lucro, que nace en 1996 co fin de garantir o exercicio do dereito de acceso á comunicación e a liberdade de expresión da cidadanía, desenvolvendo a súa actividade de maneira continuada, os 365 días do ano. Acadaron os 452 programas en emisión, sendo máis de 1.200 as persoas que fixeron radio e centos de asociacións, colectivos e centros educativos que pasaron polas nosas ondas. Nestes case 22 anos, Cuac FM non rexeitou nin un só dos proxectos presentados para a súa emisión.